Papp János

*Túramorzsa*

**Előszó egy reménybeli haikukötethez**

Az aranydiploma átadása is elmarad. Őszre halasztják? Semmi hír. Eltelt a színészi pályán ötven év, de ezzel még nem találkoztam:

*Elvagy, mint befőtt! –*

*Törje rám már valaki*

*A spájz ajtaját.*

Ez az! Haikuba foglalom a kényszer-munkanélküliség miatt érzett elkeseredésemet. Nem kell félteni, feltalálom én magam! Járom a Pilist, a budai hegyeket (szerencsére nem tiltják a korlá-tozások, sőt javallott a kondíció rendben tartása, a D-vitamin begyűjtése), fényképezem a tavasz kicsalta virágokat, és haikukba foglalom a nevüket. Mire ez a járvány lecseng, lesz egy növény-határozó haikukötetem! A rendkívüli társulati ülés (március 12.) óta új időszámítás kezdődött, és új létforma! A rám ragadt „epitheton ornans” (a Vándor-színész), rögvalósággá vált. Az eltelt bő egy hónapban ötszáz kilométert barangoltam hegyen-völgyön! És hol van még a vége! Jó, ha szeptemberben kinyitnak a szín-házak! Lehet, hogy vége a dalnak, és soha többé nem lépek színpadra?! Vagy talán már nem is akarok? Hülyeség! Haiku-faragásból nem lehet megélni! Vagy mégis?

*Minden legyőzött*

*Holtponttal egy-egy lépést*

*Hátrál a Halál!*

Isteni adomány, hogy örömömet lelem abban, hogy ezzel csapom agyon (értékkel töltöm ki?) a hirtelen rám szakadt időtlenséget!



**Az elmúlás derűje**

**Fiatalosan**

**Kaptatok a hegyre fel!**

**Kapu tárul... Fény!**



**Elvakít a Nap,**

**Mint észt, lelket a vakhit.**

**Pirosló hunyor.**



**Prédikálószék.**

**Nem csoda, hogy egy madár**

**Kezemből evett.**

**Ez a kép nem a Prédikálószéket mutatja, hanem**

**a Hegyi Szent Bernát pihenőt a Jász üstökén,**

**de a haikuba foglalt történet igaz:**



**„Miriád kagyló**

**Halt meg, hogy itt állhassak!”**

**Jenői torony.**



**Tudta a barát,**

**Hova tegye a farát!**

**Klastrompusztára!**



**Lezuhant a Nap.**

**Cserepei a fűben.**

**Tavaszi hérics.**



**„Lila nőszirom!**

**Kedvencem!” – szólt a püspök.**

**De másra gondolt.**



**Karanténban nem**

**Kell foglár! Te magad vagy!**

**Hegyi foszlár. - Jaj!**



**Szikla tövében**

**Kutyatej. Könnye fehér.**

**Vagy a szikla sír?**



**Hány pipit ér a**

**Piacon három csokor**

**Réti pipitér?**



**Bükkfa tövében  
 A salátaboglárka  
 Hisz a jövőben!**